b'\n_START_ARTICLE_\nGotlanninruss\n_START_SECTION_\nOminaisuudet\n_START_PARAGRAPH_\nRotum\xc3\xa4\xc3\xa4ritelm\xc3\xa4n mukaan kantakirjattavat yksil\xc3\xb6t ovat s\xc3\xa4k\xc3\xa4korkeudeltaan 115\xe2\x80\x93130 cm. Kolmivuotiaan korkeus on oltava 115\xe2\x80\x93128 cm. V\xc3\xa4reist\xc3\xa4 sallitaan rotum\xc3\xa4\xc3\xa4ritelm\xc3\xa4n mukaan kaikki paitsi valkovoikko, kimo, hallakot, p\xc3\xa4ist\xc3\xa4rik\xc3\xb6t sek\xc3\xa4 tobianokuviot eli sel\xc3\xa4npuoleinen kirjavuus.  Moni suomalainen russi on rekister\xc3\xb6ity v\xc3\xa4rilt\xc3\xa4\xc3\xa4n ruunihallakoksi tai hiirakoksi, mutta kyseess\xc3\xa4 on (l\xc3\xa4hinn\xc3\xa4 voikkov\xc3\xa4risten ponien) virheellinen v\xc3\xa4rintunnistus, ei todellinen hallakkov\xc3\xa4risyys. Rodussa esiintyy splashed white -kirjavuutta sek\xc3\xa4 harvinaisena my\xc3\xb6s tiikerinkirjavuutta. Jalostustavoitteena on rakenteeltaan vahva, lasten ja aikuisten k\xc3\xa4ytt\xc3\xb6\xc3\xb6n sopiva poni, jolla on hyv\xc3\xa4 luonne ja joka sopii monipuoliseen ratsastus-, ravi- ja ajok\xc3\xa4ytt\xc3\xb6\xc3\xb6n. Russit ovat yleens\xc3\xa4 luonteeltaan kilttej\xc3\xa4.\n_START_SECTION_\nHistoria\n_START_PARAGRAPH_\nRusseja eli viel\xc3\xa4 1800-luvun alussa kaikkialla Gotlannissa, mutta metsien hakkaamisen ja viljelyn lis\xc3\xa4\xc3\xa4ntymisen takia kanta alkoi vuosisadan puoliv\xc3\xa4liss\xc3\xa4 pienenty\xc3\xa4 uhkaavasti. Poneja vietiin paljon my\xc3\xb6s mantereelle, ja vuoden 1870 paikkeilla niit\xc3\xa4 myytiin vuosittain jo noin 200. Poneja kuljetettiin Englantiin ja Belgiaan saakka, miss\xc3\xa4 niit\xc3\xa4 k\xc3\xa4ytettiin ty\xc3\xb6ss\xc3\xa4 hiilikaivoksissa. Rodun sukupuutto saatiin estetty\xc3\xa4, kun Ruotsissa perustettiin gotlanninrussien jalostusyhdistys vuonna 1910, ja yhdistyksen ansiosta Lojstan nummet ja mets\xc3\xa4t suojeltiin russien asuma-alueeksi. _NEWLINE_Ensimm\xc3\xa4inen russien kantakirja avattiin Ruotsissa vuonna 1943. Rodun parantamiseksi kantakirjaan on hyv\xc3\xa4ksytty kaksi walesinvuoristoponioritta: Revel General sek\xc3\xa4 Criban Daniel, joka astui vuoteen 1968 saakka. Kantakirja suljettiin 1971, mink\xc3\xa4 j\xc3\xa4lkeen Ruotsin kantakirjaan ovat p\xc3\xa4\xc3\xa4sseet vain rekister\xc3\xb6idyt russponit.\n_START_SECTION_\nSuomessa\n_START_PARAGRAPH_\nSuomeen tuotiin russponeja ensimm\xc3\xa4isen kerran vuonna 1956, kun vapaaherratar Eva Wrede osti Ruotsista kolme ponia. Samana vuonna avattiin Suomessa russponien kantakirja, joka oli ensimm\xc3\xa4inen suomalainen ponikantakirja. Oma rotuyhdistys perustettiin vuonna 1975 nimell\xc3\xa4 Siitosyhdistys Russ Avelsf\xc3\xb6rening. Yhdistyksen nimen\xc3\xa4 on nykyisin Suomen Russponiyhdistys, ja se toimii edelleen aktiivisesti.'